als_Latn dik_Latn sag_Latn
QSA realizoi projektin “Garderoba e solidaritetit”
Preshevë, 20 shkurt 2015
Qendra e Solidaritetit dhe Avancimit në Preshevë, në kuadër të aktiviteteve të saja të rregullta, realizoi projektin “Garderoba e solidaritetit” në vendbanimet e Malësisë së komunës së Preshevës.
Projekti ka për qëllim sigurimin e veshë-mbathjes për familjet skamnore, me qëllim të përballimit më të lehtë të të ftohtit, që po mbretëron në këto ditë dimri.
Përfituesit e projektit me rastin e kësaj shpërndarjeje janë familjet skamnore të Malësisë së Preshevës, gjegjësisht në fshatërat Depcë (lagja Ukmemet), Buhiç, Stanec, Ilincë, Shoshajë e Epërme dhe Bukoc.
Ky projekt është mirëpritur nga banorët e këtyre fshatrave, pasi rrobet e dërguara kanë zënë vend të rëndësishëm në ormanët e këtyre familjeve, në këto ditë të ftohta dimri.
QSA duke e patur parasysh gjendjen e vështirë ekonomike e sociale në Luginë të Preshevës, në hapësirat e saj ka instaluar një ambient të veçantë për grumbullimin dhe dhurimin e veshëmbathjeve familjeve në nevojë, si mundësi e mirë për qarkullimin e veshëmbathjeve nga donatorët tek përfituesit. Ky projekt është i vazhdueshëm në kohë, çka nënkupton që dërgimi dhe marrja e veshmbathjeve mund të bëhet gjatë gjithë vitit.
Me këtë rast QSA apelon tek të gjithë të interesuarit të cilët posedojnë rrobe apo këpucë etj. të cilat nuk i shfrytëzojnë, por të cilat kanë mundësi të shfrytëzohen edhe mëtej, t’i sjellin në ambientet e reja të QSA-së në Preshevë, e cila gjendet në rrugën e Karposhit nr. 30, në drejtim të fshatit Miratoc. Me këtë akt, qytetarët tanë do të kenë mundësinë që të pajisin familjet në nevojë me veshëmbathje, por gjithashtu në këtë mënyrë të mbrojnë ambientin tonë jetësor, duke mos i hudhur rrobet në shtretër të lumenjëve, buzë rrugëve apo fushave tona të cilat vazhdojnë të jenë të ndotura.
Për shkak të hapësirës së vogël dhe për t’ia i lehtësuar punën stafit të QSA-së, donatorët e rrobeve mundësisht rrobet e planifikuara për donacion, t’i pastrojnë dhe gjatë paketimit t’i klasifikojnë sipas gjinisë dhe moshave. Furnizimin me veshëmbathje mund t’a bëjnë edhe bashkatdhetarët tanë në diasporë, duke i destinuar ato për në vendlindje.
QSA gjithashtu i informon familjet skamnore që kanë nevojë për rrobe dhe këpucë apo të ngjajshme, të paraqiten në ambientet e saj, për të marrë rrobe për anëtarët e familjeve të tyre.
QSA falënderon të gjithë kontribuesit që i kanë dhuruar rrobet dhe gjësendet e tjera, si dhe aktivistët të cilët kanë kontribuar në sistemimin dhe shpërndarjen e tyre tek përfituesit.
Qendra e Solidaritetit dhe Avancimit në Preshevë,
Departamenti i Solidaritetit
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn